Examen de admitere la liceu și admiterea la facultate, obligatorii – prioritățile PNL. Raluca Turcan: admiterea la liceu va fi astfel gândit încât să crească competiția

Parlamentarii PNL au anunțat luni că lansează în dezbatere publică mai multe modificări ale Legii Educației, ca priorități “pentru începutul noii sesiuni parlamentare”. Cea mai importantă ar fi reintroducerea examenului de admitere la liceu. Liderul deputaților liberali, Raluca Turcan, a mai anunțat că PNL dorește și reintroducerea examenului de admitere la facultate, însă acesta nu a fost eliminat, ci doar lăsat la decizia universităților.

Potrivit declarațiilor făcute de Raluca Turcan, propunerea PNL ar fi ca la liceele teoretice să poată intra doar cei care obțin peste media 5 la examenul de admitere. Nu este clar însă dacă viitoarea modificare va păstra Evaluarea Națională de la clasa a VIII-a.